SKRIFTLIG FORESPØRGSEL E-3179/01

af Herbert Bösch (PSE) til Kommissionen

(20. november 2001)

Om: Rapport om tildeling af statsstøtte til svævebaner og skisportsanlæg

Den 10. og 11. april 2001 behandlede Udvalget for Andragender andragende nr. 949/98 af Giorgio Rigo om begunstigelse af virksomheder, der opstiller skilifter, og eventuelle risici for miljøet.

Kommissionen omtaler i sit svar på dette andragende i august og september 1999 en rapport om tildeling af statsstøtte til svævebaner og skisportsanlæg i 15 medlemsstater, der skulle foreligge i store træk. Ved min forespørgsel i Udvalget for Andragender, om jeg kunne få forelagt denne rapport, forsikrede tjenestemanden i Kommissionen mig, at dokumentet ville blive sendt til mig inden for de følgende dage. Desværre har jeg endnu ikke modtaget denne rapport på trods af gentagne forespørgsler pr. telefon.

1. Er denne rapport allerede færdigudarbejdet?

2. Hvilke konklusioner kan der drages af tildelingen af statsstøtte til svævebaner og skisportsanlæg?

3. Var der i forbindelse med undersøgelsesarbejdet forud for denne rapport tale om tvivlsomme tilfælde i forbindelse med statsstøtte? I bekræftende fald hvilke skisportsanlæg og svævebaner er der her tale om, og hvor stort er støttebeløbet i disse tilfælde?

4. Hvilke provinser eller regioner yder støtte til opførelsen og moderniseringen af skisportsanlæg? Hvilket standpunkt indtager Monti, der er kommissær med ansvar for konkurrencespørgsmål, hertil?

5. Har Kommissionen allerede truffet foranstaltninger på grundlag af resultaterne af denne rapport, og i bekræftende fald hvilke?

6. Er der mulighed for, at jeg omgående kan få forelagt denne rapport som et led i Kommissionens reform, der tager sigt på større gennemskuelighed? I benægtende fald hvorfor ikke?

Svar afgivet på Kommissionens vegne af Mario Monti

(8. februar 2002)

1. De oplysninger, som medlemsstaterne har forelagt som svar på Kommissionens forespørgsel, giver et usammenhængende og fragmenteret billede, hvorfor man ikke kunne udarbejde en egentlig rapport. Det medlem af Kommissionen, som havde ansvaret herfor, mente derfor ikke, at det var umagen værd at fortsætte arbejdet.

2. Da de forelagte oplysninger er ufuldstændige, kan der ikke drages sikre konklusioner.

3. De forelagte oplysninger gav et usammenhængende og fragmenteret billede, som ikke gjorde det muligt at drage konklusioner om eventuel tvivlsom brug af støtten.

4. Skisportsområderne giver støtte til opførelse eller modernisering af svævebaner og skisportsanlæg, men de forhold, som er beskrevet under punkt to, gør det umuligt at danne sig et overordnet billede. Kommissionen har naturligvis det standpunkt, at man i forbindelse med tildelingen af støtte skal overholde konkurrencereglerne.

5. På grund af forholdene beskrevet under punkt to findes der ikke resultater, på grundlag af hvilke Kommissionen kunne træffe foranstaltninger. De af Kommissionen trufne foranstaltninger vedrører sager, som man har modtaget meddelelse om, og klager, som er blevet indsendt til Kommissionen.

6. Man kunne ikke drage nogen konklusioner, og der er ikke blevet udarbejdet nogen rapport som sådan, da oplysningerne som nævnt er meget ufuldstændige.